02010D0014 — SK — 09.01.2020 — 002.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B ROZHODNUTIE EURÓPSKEJ CENTRÁLNEJ BANKY zo 16. septembra 2010 o kontrole pravosti a upotrebiteľnosti eurobankoviek a ich opätovnom vrátení do obehu (ECB/2010/14) (2010/597/EÚ) (Ú. v. ES L 267 9.10.2010, s. 1)

Zmenené a doplnené:





Opravené a doplnené:









▼B

ROZHODNUTIE EURÓPSKEJ CENTRÁLNEJ BANKY

zo 16. septembra 2010

o kontrole pravosti a upotrebiteľnosti eurobankoviek a ich opätovnom vrátení do obehu

(ECB/2010/14)

(2010/597/EÚ)







Článok 1

Rozsah pôsobnosti

Týmto rozhodnutím sa ustanovujú jednotné pravidlá a postupy pre kontrolu pravosti a upotrebiteľnosti eurobankoviek a pre ich opätovné vrátenie do obehu v súlade s článkom 6 ods. 1 nariadenia Rady (ES) č. 1338/2001.

Článok 2

Vymedzenie pojmov

Na účely tohto rozhodnutia:

1. „NCB“ sa rozumie národná centrálna banka členského štátu, ktorého menou je euro.

2. „Spracovateľmi peňazí“ sa rozumejú inštitúcie a hospodárske subjekty uvedené v článku 6 ods. 1 nariadenia (ES) č. 1338/2001.

3. „Opätovným vrátením do obehu“ sa rozumie konanie spracovateľov peňazí, ktorým priamo alebo nepriamo vracajú do obehu eurobankovky, ktoré prijali buď od verejnosti ako platbu alebo ako vklad na bankový účet, alebo od iného spracovateľa peňazí.

4. „Zariadením na spracovávanie bankoviek“ sa rozumie zariadenie ovládané klientmi alebo zariadenie ovládané personálom vymedzené v prílohe I.

5. „Typom zariadenia na spracovávanie bankoviek“ sa rozumie zariadenie na spracovávanie bankoviek, ktoré možno odlíšiť od ostatných zariadení na spracovávanie bankoviek vymedzených v prílohe I.

6. „Jednotnými skúšobnými postupmi“ sa rozumejú skúšobné postupy stanovené ECB, ktoré uplatňujú NCB s cieľom otestovať typy zariadení na spracovávanie bankoviek.

7. „Kvalifikovaným personálom“ sa rozumejú zamestnanci spracovateľov peňazí, ktorí majú: a) znalosti o rôznych ochranných prvkoch eurobankoviek určených pre verejnosť, ktoré sú stanovené a uverejnené Eurosystémom, a schopnosť ich skontrolovať, ako aj b) znalosti o kritériách triedenia uvedených v prílohe IIIb a schopnosť podľa nich kontrolovať eurobankovky.

8. „Falšovanými eurobankovkami“ sa rozumejú sfalšované eurobankovky v zmysle článku 2 písm. a) nariadenia (ES) č. 1338/2001.

9. „Zariadením na výdaj peňazí“ sa rozumie samoobslužné zariadenie, ktoré prostredníctvom bankových kariet alebo iných prostriedkov vydáva verejnosti eurobankovky, pričom zaťaží bankový účet, tak ako je to v prípade bankomatu, ktorý vydáva hotovosť. Samoobslužné terminály, prostredníctvom ktorých môže verejnosť platiť za tovary alebo služby buď použitím kariet, hotovosti, alebo iných platobných nástrojov a ktoré majú funkciu výberu hotovosti, sa takisto považujú za zariadenia na výdaj peňazí.

10. „Príslušnými vnútroštátnymi orgánmi“ sa rozumejú orgány v zmysle článku 2 písm. b) nariadenia (ES) č. 1338/2001.

11. „Neupotrebiteľnými eurobankovkami“ sa rozumejú eurobankovky, ktoré sa vyhodnotili ako nevhodné na opätovné vrátenie do obehu na základe kontroly upotrebiteľnosti podľa článku 6.

12. „Úverovou inštitúciou“ sa rozumie úverová inštitúcia vymedzená v článku 4 ods. 1 písm. a) smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (prepracované znenie) ( 1 ).

▼M2

13. „Eurobankovkami“ sa rozumejú tie bankovky, ktoré spĺňajú požiadavky rozhodnutia ECB/2013/10 ( 2 ) alebo iného právneho aktu, ktorý uvedené rozhodnutie nahrádza alebo dopĺňa a technické špecifikácie stanovené Radou guvernérov.“

▼B

Článok 3

Všeobecné zásady

1. Spracovatelia peňazí vykonávajú svoju povinnosť kontrolovať pravosť a upotrebiteľnosť eurobankoviek v súlade s postupmi ustanovenými v tomto rozhodnutí.

2. Ak sa na opätovnom vrátení tých istých eurobankoviek do obehu podieľajú dvaja alebo viacerí spracovatelia peňazí, spracovateľ peňazí zodpovedný za kontrolu pravosti a upotrebiteľnosti sa určí v súlade s vnútroštátnymi predpismi, alebo, ak takéto predpisy chýbajú, na základe zmluvných dojednaní medzi príslušnými spracovateľmi peňazí.

3. Kontrola pravosti a upotrebiteľnosti sa uskutočňuje buď pomocou typu zariadenia na spracovávanie bankoviek, ktorý úspešne preskúšala niektorá NCB, alebo manuálne kvalifikovaným personálom.

4. Eurobankovky možno prostredníctvom zariadení ovládaných klientmi alebo zariadení na výdaj peňazí opätovne vrátiť do obehu, len ak boli podrobené kontrole pravosti a upotrebiteľnosti pomocou typu zariadenia na spracovávanie bankoviek, ktorý úspešne preskúšala niektorá NCB, a boli vyhodnotené ako pravé a upotrebiteľné. Táto požiadavka sa však neuplatňuje na eurobankovky, ktoré spracovateľovi peňazí dodala priamo NCB alebo iný spracovateľ peňazí, ktorý už daným spôsobom skontroloval pravosť a upotrebiteľnosť eurobankoviek.

▼M1

5. Spracovatelia peňazí môžu začať prevádzkovať zariadenia ovládané personálom používané na kontrolu pravosti a upotrebiteľnosti a zariadenia ovládané klientmi, len ak ich úspešne preskúšala niektorá NCB a boli uverejnené v zozname na internetovej stránke ECB v súlade s článkom 9 ods. 2. Tieto zariadenia sa používajú len pre nominálne hodnoty a série eurobankoviek, ktoré boli pre zodpovedajúce zariadenia uverejnené v zozname na internetovej stránke ECB, so štandardnými nastaveniami od výrobcu vrátane všetkých aktualizácií, ktoré boli úspešne preskúšané, ak sa NCB a spracovatelia peňazí nedohodli na prísnejších nastaveniach.

▼B

6. Eurobankovky, ktorých pravosť a upotrebiteľnosť bola skontrolovaná a ktoré boli vyhodnotené ako pravé a upotrebiteľné kvalifikovaným personálom, ale bez použitia typu zariadenia na spracovávanie bankoviek, ktorý úspešne preskúšala niektorá NCB, môžu sa opätovne vrátiť do obehu len cez priehradku.

7. Toto rozhodnutie sa neuplatňuje na kontrolu pravosti a upotrebiteľnosti eurobankoviek, ktorú vykonávajú NCB.

Článok 4

Triedenie eurobankoviek a nakladanie s nimi pomocou zariadení na spracovávanie bankoviek

1. Eurobankovky kontrolované pomocou zariadenia ovládaného klientmi sa triedia a nakladá sa s nimi v súlade s prílohou IIa.

2. Eurobankovky kontrolované pomocou zariadenia ovládaného personálom sa triedia a nakladá sa s nimi v súlade s prílohou IIb.

Článok 5

Odhaľovanie falšovaných eurobankoviek

Spracovateľ peňazí odovzdá eurobankovky, ktoré po vykonaní triedenia podľa prílohy IIa alebo IIb alebo manuálnej kontroly pravosti kvalifikovaným personálom neboli vyhodnotené ako pravé eurobankovky, príslušným vnútroštátnym orgánom v súlade s vnútroštátnymi predpismi a v každom prípade najneskôr do dvadsiatich pracovných dní.

▼M1

Článok 6

Odhaľovanie neupotrebiteľných eurobankoviek

1. Manuálna kontrola upotrebiteľnosti sa uskutočňuje v súlade s minimálnymi štandardmi ustanovenými v prílohe III.

2. Automatická kontrola upotrebiteľnosti sa uskutočňuje prostredníctvom úspešne preskúšaného zariadenia na spracovávanie eurobankoviek v súlade s minimálnymi štandardmi, ktoré sú uverejnené na internetovej stránke ECB a podľa potreby menené a dopĺňané.

3. NCB môže po tom, ako informovala ECB, ustanoviť prísnejšie štandardy pre jednu alebo viaceré nominálne hodnoty eurobankoviek, ak je to odôvodnené napríklad zhoršením kvality eurobankoviek v obehu v príslušnom členskom štáte. Tieto prísnejšie štandardy sa uverejnia na internetovej stránke ECB.

4. Neupotrebiteľné eurobankovky sa odovzdávajú NCB s prihliadnutím na vnútroštátne predpisy.

▼B

Článok 7

Výnimky

1. Odľahlým pobočkám úverových inštitúcií, ktoré uskutočňujú hotovostné operácie v nízkom objeme, môže NCB udeliť povolenie na výkon manuálnej kontroly upotrebiteľnosti eurobankoviek určených na opätovné vrátenie do obehu prostredníctvom zariadení ovládaných klientmi alebo zariadením na výdaj peňazí za predpokladu, že sa kontrola pravosti uskutočňuje pomocou typu zariadenia na spracovávanie bankoviek, ktorý úspešne preskúšala niektorá NCB. Úverové inštitúcie, ktoré požiadajú o takého povolenie, predložia NCB svojho členského štátu dôkaz o odľahlosti danej pobočky a nízkom objeme jej hotovostných operácií. Každá NCB zabezpečí, aby objem eurobankoviek kontrolovaný manuálne týmto spôsobom nepresiahol 5 % z celkového objemu eurobankoviek, ktoré sa ročne distribuujú prostredníctvom zariadení ovládaných klientmi alebo zariadení na výdaj peňazí. NCB rozhodnú, či sa najvyšší prípustný objem 5 % uplatňuje na úrovni jednotlivých úverových inštitúcií alebo na úrovni všetkých úverových inštitúcií v danom členskom štáte.

2. V prípade výnimočnej udalosti, v dôsledku ktorej sa podstatným spôsobom naruší dodávka eurobankoviek v členskom štáte, kvalifikovaný personál spracovateľov peňazí môže dočasne vykonávať manuálnu kontrolu pravosti a upotrebiteľnosti eurobankoviek, ktoré sú určené na opätovné vrátenie do obehu prostredníctvom zariadení ovládaných klientmi alebo zariadení na výdaj peňazí, ak príslušná NCB uzná, že ide o výnimočnú udalosť.

Článok 8

Záväzky Eurosystému

1. Eurosystém poskytuje výrobcom informácie o eurobankovkách a ich strojovo čitateľných ochranných prvkoch vymedzené Eurosystémom pred emisiou novej série bankoviek a následne po nej, aby im umožnil vyrobiť zariadenia na spracovávanie bankoviek schopné prejsť testom v jednotných skúšobných postupoch a prispôsobiť sa novým požiadavkám.

2. Eurosystém poskytuje spracovateľom peňazí informácie o eurobankovkách a ich ochranných prvkoch určených pre verejnosť vymedzené Eurosystémom pred emisiou novej série eurobankoviek a následne po nej, aby umožnil ich personálu absolvovať akékoľvek potrebné školenia.

3. Eurosystém podporuje školenia, ktoré spracovatelia peňazí poskytujú svojmu personálu s cieľom zabezpečiť, aby vyškolený kvalifikovaný personál dokázal kontrolovať pravosť a upotrebiteľnosť eurobankoviek.

▼M1

4. Eurosystém podľa potreby informuje spracovateľov peňazí o hrozbe falšovania a môže od nich požadovať určité konanie vrátane uloženia dočasného zákazu opätovného vrátenia nominálnych hodnôt eurobankoviek daných sérií do obehu.

▼B

5. Eurosystém podľa potreby informuje výrobcov zariadení na spracovávanie bankoviek o hrozbe falšovania.

Článok 9

Jednotné skúšobné postupy Eurosystému pre zariadenia na spracovávanie bankoviek

1. NCB preskúšavajú typy zariadení na spracovávanie bankoviek v súlade s jednotnými skúšobnými postupmi.

2. Všetky úspešne preskúšané typy zariadení na spracovávanie bankoviek sa uverejňujú v zozname na internetovej stránke ECB počas období platnosti výsledkov testov, ako je uvedené v odseku 3. Typ zariadenia na spracovávanie bankoviek, ktorý počas tohto obdobia nebude schopný odhaľovať všetky falšované eurobankovky známe Eurosystému, sa vyčiarkne zo zoznamu v súlade s postupom stanoveným ECB.

▼M1

3. Ak sa typ zariadenia na spracovávanie bankoviek úspešne preskúšal, výsledky testov sú platné v celej eurozóne počas jedného roka od konca mesiaca, v ktorom sa testy uskutočnili, za predpokladu, že toto zariadenie bude počas tohto obdobia schopné odhaľovať všetky falšované eurobankovky známe Eurosystému.

▼B

4. Eurosystém nenesie zodpovednosť, ak úspešne preskúšaný typ zariadenia na spracovávanie bankoviek nie je schopný triediť eurobankovky a nakladať s nimi v súlade s prílohou IIa alebo IIb.

Článok 10

Monitorovacia činnosť Eurosystému a nápravné opatrenia

1. NCB sú v súlade s požiadavkami vnútroštátneho práva oprávnené: i) vykonávať v priestoroch spracovateľov peňazí kontroly na mieste vrátane neohlásených kontrol, aby overili ich zariadenia na spracovávanie bankoviek, najmä schopnosť týchto zariadení kontrolovať pravosť a upotrebiteľnosť a zisťovať pôvod eurobankoviek, pri ktorých existuje podozrenie, že ide o falšované bankovky, ako aj eurobankoviek, ktorých pravosť nebola jednoznačne overená, až k majiteľovi účtu a ii) overovať postupy, ktorými sa riadi prevádzka a kontrola zariadení na spracovávanie bankoviek, nakladanie so skontrolovanými eurobankovkami a akákoľvek manuálna kontrola pravosti a upotrebiteľnosti.

2. Národné centrálne banky sú v súlade s požiadavkami vnútroštátneho práva oprávnené brať vzorky spracovávaných eurobankoviek, aby ich skontrolovali vo svojich vlastných priestoroch.

▼M1

3. Ak NCB zistí u spracovateľa peňazí nesúlad s ustanoveniami tohto rozhodnutia, požiada od spracovateľa peňazí, aby do určitej lehoty prijal nápravné opatrenia. Až do odstránenia nesúladu môže NCB, ktorá požiadala o nápravu, v mene ECB zakázať spracovateľovi peňazí, aby nominálne hodnoty bankoviek daných sérií opätovne vracal do obehu. Ak k nesúladu došlo v dôsledku chyby typu zariadenia na spracovávanie bankoviek, môže to viesť k vyčiarknutiu tohto zariadenia zo zoznamu uvedenému v článku 9 ods. 2.

▼B

4. Ak spracovateľ peňazí počas kontroly nespolupracuje s príslušnou NCB, považuje sa to za nesúlad.

Článok 11

Požiadavky na vykazovanie

Na zabezpečenie toho, aby ECB a NCB mohli monitorovať, ako spracovatelia peňazí dodržiavajú toto rozhodnutie, a dohliadať na vývoj v peňažnom obehu, spracovatelia peňazí: i) písomne (vrátane elektronických prostriedkov) informujú NCB pred tým, ako sa typ zariadenia na spracovávanie bankoviek uvedie do prevádzky, a ii) poskytujú NCB informácie stanovené v prílohe IV.

Článok 12

Náklady

1. Eurosystém neposkytuje spracovateľom peňazí náhradu nákladov, ktoré im vzniknú v súvislosti s plnením tohto rozhodnutia.

2. Eurosystém neuhrádza spracovateľom peňazí dodatočné náklady, ktoré im vzniknú v dôsledku emisie eurobankoviek so zmenenými alebo novými ochrannými prvkami.

▼M1

Článok 13

Záverečné ustanovenia

1. Toto rozhodnutie nadobúda účinnosť v deň nasledujúci po jeho uverejnení v Úradnom vestníku Európskej únie.

2. Spracovatelia peňazí v členských štátoch, ktoré prijmú euro po prijatí tohto rozhodnutia, uplatňujú toto rozhodnutie odo dňa prijatia eura.

▼M2









PRÍLOHA I

ZARIADENIA NA SPRACOVÁVANIE BANKOVIEK

1. Všeobecné technické požiadavky

1.1. Na to, aby sa považovalo za zariadenie na spracovávanie bankoviek, zariadenie musí byť schopné spracovávať eurobankovky, triediť jednotlivé eurobankovky a oddeľovať eurobankovky podľa ich klasifikácie bez zásahu osoby obsluhujúcej zariadenie v súlade s prílohami IIa a IIb. S výnimkou zariadení na výdaj mincí musia mať zariadenia na spracovávanie bankoviek požadovaný počet vyhradených výstupných priehradiek a/alebo iné prostriedky na zabezpečenie spoľahlivého rozdeľovania spracovávaných eurobankoviek.

1.2. Zariadenia na spracovávanie bankoviek sa musia dať upraviť tak, aby dokázali spoľahlivo odhaľovať nové druhy falzifikátov. Okrem toho sa musia dať upraviť tak, aby podľa potreby umožnili nastavenie prísnejších alebo menej prísnych noriem triedenia podľa upotrebiteľnosti.

2. Kategórie zariadení na spracovávanie bankoviek

Zariadenia na spracovanie bankoviek sú buď zariadenia ovládané klientmi, alebo zariadenia ovládané personálom.







Tabuľka 1 Zariadenia ovládané klientmi A. Zariadenia ovládané klientmi, pri ktorých sa hotovosť vkladá na účet so zistením totožnosti klienta 1. Zariadenia na vkladanie peňazí Zariadenia na vkladanie peňazí umožňujú klientom pomocou bankových kariet alebo iných prostriedkov vkladať eurobankovky na ich bankové účty, ale nemajú žiadnu funkciu zariadenia na výdaj peňazí. Zariadenia na vkladanie peňazí kontrolujú pravosť eurobankoviek a umožňujú zistiť totožnosť majiteľa účtu; prípadne majú aj funkciu kontroly upotrebiteľnosti. 2. Zariadenia na príjem a výdaj peňazí Zariadenia na príjem a výdaj peňazí umožňujú klientom pomocou bankových kariet alebo iných prostriedkov vkladať eurobankovky na ich bankové účty a vyberať eurobankovky z ich bankových účtov. Zariadenia na príjem a výdaj peňazí kontrolujú pravosť a upotrebiteľnosť a umožňujú zistiť totožnosť majiteľa účtu. Pokiaľ ide o výbery, zariadenia na príjem a výdaj peňazí môžu používať pravé upotrebiteľné eurobankovky, ktoré vložili iní klienti v predchádzajúcich transakciách. 3. Kombinované zariadenia na vkladanie peňazí Kombinované zariadenia na vkladanie peňazí umožňujú klientom pomocou bankových kariet alebo iných prostriedkov vkladať eurobankovky na ich bankové účty a vyberať eurobankovky z ich bankových účtov. Kombinované zariadenia na vkladanie peňazí kontrolujú pravosť eurobankoviek a umožňujú zistiť totožnosť majiteľa účtu; prípadne majú aj funkciu kontroly upotrebiteľnosti. Pokiaľ ide o výbery, kombinované zariadenia na vkladanie peňazí nepoužívajú eurobankovky vložené inými klientmi v predchádzajúcich transakciách, ale iba eurobankovky, ktoré boli do nich oddelene vložené. B. Zariadenia na výber peňazí 4. Zariadenia na výber peňazí Zariadenia na výber peňazí sú zariadeniami na výdaj peňazí, ktoré kontrolujú pravosť a upotrebiteľnosť eurobankoviek pred tým, ako ich vydajú klientom. Zariadenia na výber peňazí používajú eurobankovky, ktoré do nich vložia spracovatelia peňazí alebo iné automatizované systémy (napr. predajné automaty). C. Zariadenia na výdaj mincí 5. Zariadenia na výdaj mincí Zariadenia na výdaj mincí umožňujú klientom po vložení eurobankoviek získať mince. Pred výdajom mincí overí zariadenie na výdaj mincí pravosť eurobankoviek. Tieto eurobankovky nie sú opätovne vrátené do obehu.

Zariadenie na príjem a výdaj peňazí sa môže použiť ako zariadenie na vkladanie peňazí alebo kombinované zariadenie na vkladanie peňazí, ak detekčné systémy, softvér alebo iné komponenty na výkon jeho základných funkcií sú rovnaké ako pri type zariadenia na príjem a výdaj peňazí uverejneného v zozname na internetovej stránke ECB ( 3 ).

Kombinované zariadenie na vkladanie peňazí sa môže použiť ako zariadenie na vkladanie peňazí, ak detekčné systémy, softvér alebo iné komponenty na výkon jeho základných funkcií sú rovnaké ako pri type kombinovaného zariadenia na vkladanie peňazí uverejneného v zozname na internetovej stránke ECB.







Tabuľka 2 Zariadenia ovládané personálom 1. Zariadenia spracúvajúce bankovky Zariadenia spracúvajúce bankovky kontrolujú pravosť a upotrebiteľnosť eurobankoviek. 2. Zariadenia na overovanie pravosti bankoviek Zariadenia na overovanie pravosti bankoviek kontrolujú pravosť eurobankoviek. 3. Pokladničné zariadenia na príjem a výdaj peňazí Pokladničné zariadenia na príjem a výdaj peňazí sú zariadeniami na príjem a výdaj peňazí prevádzkovanými spracovateľmi peňazí, ktoré kontrolujú pravosť a upotrebiteľnosť eurobankoviek. Pokiaľ ide o výbery, pokladničné zariadenia na príjem a výdaj peňazí môžu používať pravé upotrebiteľné eurobankovky, ktoré vložili iní klienti v predchádzajúcich transakciách. Okrem toho tieto zariadenia držia eurobankovky v bezpečnej úschove a umožňujú spracovateľom peňazí pripísanie na účet alebo zaťaženie bankových účtov klientov. 4. Pokladničné zariadenia Pokladničné zariadenia sú zariadeniami prevádzkovanými spracovateľmi peňazí, ktoré kontrolujú pravosť eurobankoviek. Okrem toho tieto zariadenia držia eurobankovky v bezpečnej úschove a umožňujú spracovateľom peňazí pripísanie na účet alebo zaťaženie bankových účtov klientov.

Zariadenia ovládané personálom musia spracovávať eurobankovky v dávkach.

Zariadenie, ktoré bolo preskúšané a je uverejnené v zozname na internetovej stránke ECB ako zariadenie na príjem a výdaj peňazí sa môže použiť ako pokladničné zariadenie na príjem a výdaj peňazí a zariadenie ktoré bolo preskúšané a je uverejnené v zozname na internetovej stránke ECB ako zariadenie na vkladanie peňazí/kombinované zariadenie na vkladanie peňazí sa môže použiť ako pokladničné zariadenie. V takom prípade musia zariadenie ovládať zamestnanci spracovateľa peňazí.

3. Typy zariadení na spracovávanie bankoviek

Eurosystém preskúšava typy zariadení na spracovávanie bankoviek. Typy zariadení na spracovávanie bankoviek sa môžu od seba líšiť prostredníctvom svojich špecifických detekčných systémov, softvéru alebo iných komponentov na výkon svojich základných funkcií. Sú to: a) kontrola pravosti eurobankoviek; b) odhaľovanie a vytriedenie eurobankoviek, pri ktorých existuje podozrenie, že ide o falšované eurobankovky; c) prípadné odhaľovanie a vytriedenie neupotrebiteľných eurobankoviek od upotrebiteľných a d) prípadné zisťovanie pôvodu predmetov, ktoré sa identifikujú ako eurobankovky, pri ktorých existuje podozrenie, že ide o falšované eurobankovky, alebo eurobankovky, ktorých pravosť nebola jednoznačne overená.









PRÍLOHA IIa

TRIEDENIE EUROBANKOVIEK A NAKLADANIE S NIMI POMOCOU ZARIADENÍ OVLÁDANÝCH KLIENTMI

Eurobankovky sa klasifikujú do nasledujúcich kategórií a triedia podľa kategórie. Zariadenia, ktoré nekontrolujú upotrebiteľnosť eurobankoviek, nemusia rozlišovať medzi kategóriami eurobankoviek 4a a 4b.







Tabuľka 1 Triedenie eurobankoviek a nakladanie s nimi pomocou zariadení ovládaných klientmi, u ktorých dochádza pri vkladaní hotovosti k identifikácii klienta Kategória Vlastnosti Ďalší postup 1. Predmety neboli rozpoznané ako eurobankovky Nie sú rozpoznané ako eurobankovky z nasledujúceho dôvodu: — zariadenie nepodporuje tieto eurobankovky — nejde o eurobankovky — predmety podobné eurobankovke — nesprávna grafická podoba alebo formát — veľké ohnuté rohy alebo chýbajúce časti — chyba zariadenia pri vkladaní alebo transporte Zariadenie vráti predmet späť klientovi 2. Existuje podozrenie, že ide o falšované eurobankovky Grafická podoba a formát rozpoznaný, ale pri kontrole zariadenie nerozpoznalo jeden alebo viac ochranných prvkov, resp. tieto sú jasne mimo tolerancie Stiahnuť z obehu Okamžite odovzdať príslušným vnútroštátnym orgánom na kontrolu pravosti spolu s údajmi o majiteľovi účtu, najneskôr však do 20 pracovných dní od vloženia do zariadenia. Peniaze sa nesmú pripísať na účet klienta. 3. Pravosť eurobankoviek nebola jednoznačne overená Grafická podoba a formát rozpoznaný, ale pri kontrole zariadenie nerozpoznalo všetky ochranné prvky kvôli nízkej kvalite alebo odchýlkam nad hranicu tolerancie. Vo väčšine prípadov ide o neupotrebiteľné eurobankovky Stiahnuť z obehu Eurobankovky sa okamžite odovzdajú NCB na kontrolu pravosti, najneskôr však do 20 pracovných dní od vloženia do zariadenia. Údaje o majiteľovi účtu sa uchovávajú po dobu ôsmich týždňov odo dňa, keď zariadenie eurobankovku odhalilo. Tieto informácie sa na požiadanie poskytujú NCB. Prípadne po dohode s NCB sa informácie, ktoré umožňujú zistiť majiteľa účtu, spolu s eurobankovkami môžu odovzdať tejto NCB. Peniaze sa môžu pripísať na účet klienta 4a. Eurobankovky boli identifikované ako pravé a upotrebiteľné Všetky kontroly pravosti a upotrebiteľnosti vykonané zariadením boli úspešné Eurobankovky sa môžu opätovne vrátiť do obehu. Peniaze sa pripíšu na účet klienta 4b. Eurobankovky boli identifikované ako pravé a neupotrebiteľné Všetky kontroly pravosti vykonané zariadením boli úspešné. Kontrola aspoň jedného z kritérií upotrebiteľnosti bola neúspešná Eurobankovky sa nemôžu opätovne vrátiť do obehu a vrátia sa do NCB. Peniaze sa pripíšu na účet klienta

Osobitné pravidlá týkajúce sa tabuľky 1:

1. Zariadenie na spracovávanie bankoviek nevracia eurobankovky patriace do kategórií 2 a 3 klientovi, ak takéto zariadenie umožňuje zrušenie vkladovej transakcie. V prípade zrušenia transakcie sa takéto eurobankovky môžu zadržať tým, že sa dočasne ponechajú v určenej priehradke zariadenia.

2. Eurobankovky patriace do kategórie 3 sa nemusia fyzicky oddeliť od eurobankoviek patriacich do kategórie 4a alebo 4b. Ak sa neuskutočňuje fyzické triedenie, uplatňuje sa lehota pre odovzdanie zmiešaných eurobankoviek patriacich do kategórií 3, 4a a 4b národnej centrálnej banke a požiadavky týkajúce sa zistenia totožnosti klienta pri eurobankovkách patriacich do kategórie 3.

3. Eurobankovky patriace do kategórie 3 sa môžu opätovne spracovať prostredníctvom ktoréhokoľvek druhu úspešne preskúšaného zariadenia na spracovávanie bankoviek, a to aj keď sú zmiešané s bankovkami patriacimi do kategórie 4a alebo 4b. S týmito bankovkami sa potom nakladá podľa toho, ako boli klasifikované druhým zariadením na spracovávanie bankoviek, pričom možnosť zistenia totožnosti majiteľa účtu pri pôvodných bankovkách patriacich do kategórie 3 je potrebné zachovať pre prípad, ak by tieto bankovky boli druhým zariadením zamietnuté ako eurobankovky, ktorých pravosť nebola jednoznačne overená.



Tabuľka 2 Triedenie eurobankoviek a nakladanie s nimi pomocou zariadení na výber peňazí Kategória Vlastnosti Ďalší postup 1. Predmety neboli rozpoznané ako eurobankovky Nie sú rozpoznané ako eurobankovky z nasledujúceho dôvodu: — zariadenie nepodporuje tieto eurobankovky — nejde o eurobankovky — predmety podobné eurobankovke — nesprávna grafická podoba alebo formát — veľké ohnuté rohy alebo chýbajúce časti — chyba zariadenia pri vkladaní alebo transporte Eurobankovky sa nemôžu vydať klientom 2. Existuje podozrenie, že ide o falšované eurobankovky Grafická podoba a formát rozpoznaný, ale pri kontrole zariadenie nerozpoznalo jeden alebo viac ochranných prvkov, resp. tieto sú jasne mimo tolerancie Eurobankovky sa nemôžu vydať klientom Okamžite odovzdať príslušným vnútroštátnym orgánom na kontrolu pravosti spolu s údajmi o majiteľovi účtu, ak sú k dispozícii, najneskôr však do 20 pracovných dní od odhalenia zariadením 3. Pravosť eurobankoviek nebola jednoznačne overená Grafická podoba a formát rozpoznaný, ale pri kontrole zariadenie nerozpoznalo všetky ochranné prvky kvôli nízkej kvalite alebo odchýlkam nad hranicu tolerancie. Vo väčšine prípadov ide o neupotrebiteľné eurobankovky Eurobankovky sa nemôžu vydať klientom Eurobankovky sa okamžite odovzdajú NCB na kontrolu pravosti, najneskôr však do 20 pracovných dní od vloženia do zariadenia. 4a. Eurobankovky boli identifikované ako pravé a upotrebiteľné Všetky kontroly pravosti a upotrebiteľnosti vykonané zariadením boli úspešné Eurobankovky sa môžu vydať klientom 4b. Eurobankovky boli identifikované ako pravé a neupotrebiteľné Všetky kontroly pravosti vykonané zariadením boli úspešné Kontrola aspoň jedného z kritérií upotrebiteľnosti bola neúspešná Eurobankovky sa nemôžu vydať klientom a vrátia sa do NCB

Osobitné pravidlá týkajúce sa tabuľky 2:

1. Eurobankovky patriace do kategórií 1,2 a 3 sa nemusia fyzicky oddeliť. Ak sú všetky tri kategórie zmiešané, musí sa s nimi nakladať ako s eurobankovkami patriacimi do kategórie 2. Ak možno eurobankovky patriace do kategórií 1, 2 a 3 vytriediť s použitím iného zariadenia na spracovávanie bankoviek, alebo so súhlasom NCB vyškoleným personálom, musí sa s nimi nakladať v súlade s tabuľkou 2.

2. Eurobankovky patriace do kategórie 3 sa nemusia fyzicky oddeliť od eurobankoviek patriacich do kategórií 4a a 4b. Ak sa neuskutočňuje fyzické triedenie, uplatňuje sa lehota pre odovzdanie zmiešaných eurobankoviek patriacich do kategórií 3, 4a a 4b národnej centrálnej banke, ako je vymedzená pre eurobankovky patriace do kategórie 3.

3. Eurobankovky patriace do kategórie 3 sa môžu opätovne spracovať prostredníctvom ktoréhokoľvek druhu úspešne preskúšaného zariadenia na spracovávanie bankoviek, a to aj keď sú zmiešané s bankovkami patriacimi do kategórie 4a alebo 4b. S týmito bankovkami sa potom musí nakladať podľa toho, ako boli klasifikované druhým zariadením na spracovávanie bankoviek.“;



Tabuľka 3 Triedenie eurobankoviek a nakladanie s nimi pomocou zariadení na výdaj mincí Zariadenia na výdaj mincí musia kontrolovať pravosť prijatých bankoviek a zadržať tie bankovky, pri ktorých existuje podozrenie, že ide o falšované bankovky; nemusia ich však fyzicky oddeliť podľa kategórií. Bankovky, pri ktorých existuje podozrenie, že ide o falšované bankovky, sa musia okamžite odovzdať príslušným vnútroštátnym orgánom na kontrolu pravosti spolu s údajmi o majiteľovi účtu, ak sú k dispozícii, najneskôr však do 20 pracovných dní od odhalenia zariadením. Bankovky prijaté zariadením na výdaj mincí sa prípadne môžu opätovne spracovať prostredníctvom ktoréhokoľvek druhu úspešne preskúšaného zariadenia na spracovávanie bankoviek a potom sa s nimi môže nakladať podľa toho, ako boli klasifikované takýmto zariadením. Ak sú k dispozícii údaje o majiteľovi účtu vo vzťahu k bankovkám, ktoré boli počas opätovného spracovania klasifikované ako patriace do kategórie 2 alebo kategórie 3, je potrebné ich uchovať.;

▼M1









PRÍLOHA IIb

TRIEDENIE EUROBANKOVIEK A NAKLADANIE S NIMI POMOCOU ZARIADENÍ OVLÁDANÝCH PERSONÁLOM

Eurobankovky sa klasifikujú do jednej z kategórií uvedených v tabuľke 1. Bankovky patriace do kategórií 4a a 4b sa musia fyzicky oddeliť od eurobankoviek patriacich do kategórií 1,2 a 3. Zariadenia, ktoré nekontrolujú upotrebiteľnosť eurobankoviek, nemusia rozlišovať medzi kategóriami eurobankoviek 4a a 4b.







Tabuľka 1 Triedenie eurobankoviek a nakladanie s nimi pomocou zariadení ovládanými personálom Kategória Vlastnosti Ďalší postup 1. Predmety neboli rozpoznané ako eurobankovky Nie sú rozpoznané ako eurobankovky z nasledujúceho dôvodu: — zariadenie nepodporuje tieto eurobankovky — nejde o eurobankovky — predmety podobné eurobankovke — nesprávna grafická podoba alebo formát — veľké ohnuté rohy alebo chýbajúce časti — chyba zariadenia pri vkladaní alebo transporte Zariadenie vráti predmet osobe obsluhujúcej zariadenie na ďalšie vyhodnotenie a spracovanie. Po vizuálnom zhodnotení personálom sa môžu vrátiť spracovateľom peňazí klientovi. 2. Existuje podozrenie, že ide o falšované eurobankovky Grafická podoba a formát rozpoznaný, ale pri kontrole zariadenie nerozpoznalo jeden alebo viac ochranných prvkov, resp. tieto sú jasne mimo tolerancie Zariadenie vráti predmet osobe obsluhujúcej zariadenie na ďalšie spracovanie. Tieto eurobankovky sa spracujú osobitne a okamžite odovzdajú príslušným vnútroštátnym orgánom na konečnú kontrolu pravosti, najneskôr však do 20 pracovných dní od spracovania zariadením. 3. Pravosť eurobankoviek nebola jednoznačne overená Grafická podoba a formát rozpoznaný, ale pri kontrole zariadenie nerozpoznalo všetky ochranné prvky kvôli nízkej kvalite alebo odchýlkam nad hranicu tolerancie. Vo väčšine prípadov ide o neupotrebiteľné eurobankovky 4a. Eurobankovky boli identifikované ako pravé a upotrebiteľné Všetky kontroly pravosti a upotrebiteľnosti vykonané zariadením boli úspešné Eurobankovky sa môžu opätovne vrátiť do obehu. Peniaze sa pripíšu na účet klienta. 4b. Eurobankovky boli identifikované ako pravé a neupotrebiteľné Všetky kontroly pravosti vykonané zariadením boli úspešné. Kontrola aspoň jedného z kritérií upotrebiteľnosti bola neúspešná Bankovky sa nemôžu opätovne vrátiť do obehu a vrátia sa do NCB. Peniaze sa pripíšu na účet klienta.

Osobitné pravidlá týkajúce sa tabuľky 1:

Ak možno eurobankovky patriace do kategórií 2 a 3 fyzicky vytriediť v samotnom zariadení alebo v inom zariadení na spracovávanie bankoviek, alebo so súhlasom NCB vyškoleným personálom, potom môžu byť eurobankovky patriace do kategórie 3 poskytnuté NCB spolu s eurobankovkami patriacimi do kategórie 4b. V takomto prípade sa naďalej uplatňuje časový rámec pre odovzdanie eurobankoviek kategórie 2 príslušnému vnútroštátnemu orgánu a zmiešaných eurobankoviek patriacich do kategórií 3 a 4b národnej centrálnej banke, ako je uvedený v tabuľke.

Osobitné pravidlá klasifikácie a triedenia pre niektoré zariadenia ovládané personálom

1. Podľa prílohy IIb zariadenia spracúvajúce bankovky klasifikujú a fyzicky triedia eurobankovky patriace do kategórií 1, 2 a 3 do jednej alebo viacerých výstupných priehradok a eurobankovky patriace do kategórií 4a a 4b do dvoch oddelených výstupných priehradok, k čomu sú potrebné aspoň tri vyhradené výstupné priehradky, aby nedošlo k zásahu osoby obsluhujúcej zariadenie.

2. Zariadenia spracúvajúce bankovky, ktoré majú len dve vyhradené výstupné priehradky, však môžu klasifikovať a triediť eurobankovky, ak sú splnené tieto požiadavky:

a) Kontrola pravosti a upotrebiteľnosti sa uskutočňuje súčasne. Počas tohto spracovania sa musia eurobankovky patriace do kategórie 4a vytriediť do jednej priehradky, pričom eurobankovky patriace do ostatných kategórií sa musia vytriediť do osobitnej priehradky, ktorá neprichádza do fyzického kontaktu s eurobankovkami patriacimi do kategórie 4a.

b) Ak sa zistí, že eurobankovka patriaca do kategórie 1, 2 alebo 3 je prítomná v druhej priehradke, osoba obsluhujúca zariadenie musí eurobankovky z druhej priehradky znovu spracovať. Počas tohto druhého spracovania sa eurobankovky patriace do kategórie 1, 2 a 3 musia oddeliť od eurobankoviek patriacich do kategórie 4b tým, že sa vytriedia do vyhradenej výstupnej priehradky a nakladá sa s nimi tak, ako je uvedené v tabuľke 3. Keďže zariadenie nemôže fyzicky oddeliť eurobankovky kategórie 1, 2 a 3 do rôznych výstupných priehradok, musia sa všetky považovať za eurobankovky patriace do kategórie 2 a tak sa s nimi musí nakladať.

3. Zariadenia na overovanie pravosti bankoviek klasifikujú a fyzicky triedia eurobankovky patriace do kategórií 1, 2 a 3 do jednej výstupnej priehradky a eurobankovky patriace do kategórií 4a a 4b do druhej výstupnej priehradky, k čomu sú potrebné aspoň dve vyhradené výstupné priehradky, aby nedošlo k zásahu osoby obsluhujúcej zariadenie.

4. Zariadenia na kontrolu pravosti bankoviek, ktoré majú len jednu vyhradenú výstupnú priehradku, však môžu klasifikovať a triediť eurobankovky, ak sú splnené tieto požiadavky:

a) Vždy, keď sa spracuje eurobankovka patriaca do kategórie 1, 2 alebo 3, zariadenie musí ihneď zastaviť spracovávanie a predísť akémukoľvek fyzickému kontaktu tejto eurobankovky a pravých eurobankoviek.

b) Výsledok kontroly pravosti každej jednotlivej eurobankovky patriacej do kategórie 1, 2 alebo 3 sa musí zobraziť na displeji. Keďže zariadenie nemôže fyzicky oddeliť eurobankovky kategórie 1, 2 a 3 do rôznych výstupných priehradok, musia sa všetky považovať za eurobankovky patriace do kategórie 2 a tak sa s nimi musí nakladať.

c) Po zastavení spracovávania musí zariadenie skontrolovať prítomnosť eurobankovky patriacej do kategórie 1, 2 alebo 3 a v spracovávaní možno pokračovať až po tom, ako osoba obsluhujúca zariadenie fyzicky odstráni eurobankovku patriacu do kategórie 1, 2 alebo 3.

d) Pri každom zastavení režimu spracovávania môže mať osoba obsluhujúca zariadenie prístup najviac k jednej eurobankovke patriacej do kategórie 1, 2 alebo 3.









PRÍLOHA III

▼B

MINIMÁLNE ŠTANDARDY NA MANUÁLNU KONTROLU UPOTREBITEĽNOSTI EUROBANKOVIEK

Táto príloha stanovuje minimálne štandardy na manuálnu kontrolu upotrebiteľnosti eurobankoviek prostredníctvom vyškoleného personálu.

Eurobankovky, pri ktorých sa počas kontroly upotrebiteľnosti zistí akékoľvek poškodenie uvedené nižšie v tabuľke alebo pri ktorých je jasne viditeľné poškodenie jedného z viditeľných ochranných prvkov, sú neupotrebiteľné. Prehnuté eurobankovky alebo eurobankovky s ohnutými rohmi sa môžu manuálne vyrovnať, ak je to možné. Kontrola upotrebiteľnosti sa vykonáva pomocou vizuálnej kontroly jednotlivých eurobankoviek a nevyžaduje si použitie žiadnych nástrojov.







Zoznam kritérií triedenia pre manuálnu kontrolu upotrebiteľnosti Vlastnosť Popis 1. Znečistenie Viditeľné znečistenie celej eurobankovky. 2. Škvrna Viditeľné znečistenie určitého miesta. 3. Grafiti Viditeľný pridaný obrázok alebo písmená napísané alebo akýmkoľvek spôsobom označené na eurobankovke. 4. Bankovka zbavená farby Viditeľný nedostatok farby na časti alebo na celej eurobankovke, napr. vypratá eurobankovka. 5. Natrhnutie Eurobankovka natrhnutá aspoň na jednej strane. 6. Prederavenie Eurobankovka aspoň s jednou opticky viditeľnou dierou. 7. Necelá bankovka Bankovka s chýbajúcou časťou alebo časťami aspoň na jednej strane (na rozdiel od prederavenia), napríklad chýbajúci roh. 8. Opravená bankovka Časti jednej alebo viacerých eurobankoviek spojené lepiacou páskou, lepidlom alebo inými prostriedkami. 9. Pokrčenie Eurobankovka s viacerými náhodnými prehnutiami po celej ploche bankovky, ktoré výrazne narúšajú vzhľad bankovky. 10. Handrovitosť Štrukturálne opotrebenie eurobankovky, ktorého výsledkom je zreteľné zníženie tuhosti. 11. Prehnutá eurobankovka Eurobankovka, ktorá je prehnutá, vrátane eurobankovky, ktorú nemožno vyrovnať. 12. Ohnutý roh bankovky Eurobankovka aspoň s jedným jasne viditeľným ohnutým rohom.

▼M2









PRÍLOHA IV

ZBER ÚDAJOV OD SPRACOVATEĽOV PEŇAZÍ

1. Ciele

Cieľom zberu údajov je umožniť národným centrálnym bankám (NCB) a Európskej centrálnej banke (ECB) monitorovanie príslušných činností spracovateľov peňazí a dohliadanie na vývoj v peňažnom obehu.

2. Všeobecné zásady

2.1. Údaje o zariadeniach na spracovanie bankoviek sa musia vykazovať iba v prípade, ak sa zariadenia používajú na účely podľa tohto rozhodnutia. Z požiadaviek na vykazovanie sú vyňaté zariadenia na výdaj mincí.

2.2. Spracovatelia peňazí pravidelne poskytujú NCB svojho členského štátu tieto informácie:

— informácie o organizačných zložkách, v ktorých sa nakladá s hotovosťou, akými sú napríklad pobočky a

— informácie o zariadeniach na spracovávanie bankoviek a zariadeniach na výdaj peňazí.

2.3. Spracovatelia peňazí, ktorí opätovne vracajú eurobankovky do obehu prostredníctvom zariadení na spracovanie bankoviek a zariadení na výdaj peňazí, okrem toho pravidelne poskytujú NCB svojho členského štátu tieto informácie:

— informácie o objeme hotovostných operácií (množstvo spracovaných eurobankoviek) uskutočňovaných v zariadeniach na spracovanie bankoviek a zariadeniach na výdaj peňazí;

— informácie o odľahlých pobočkách úverových inštitúcií s veľmi nízkym objemom hotovostných operácií, kde sa kontrola upotrebiteľnosti vykonáva manuálne.

3. Druh údajov a požiadavky na vykazovanie

3.1. V závislosti od ich povahy sa zozbierané údaje rozlišujú na základné údaje a prevádzkové údaje.

Základné údaje

3.2. Základné údaje zahŕňajú informácie o: a) jednotlivých spracovateľoch peňazí a ich zariadeniach na spracovávanie bankoviek a zariadeniach na výdaj peňazí v prevádzke a b) odľahlých pobočkách úverových inštitúcií.

3.3. Základné údaje sa poskytujú NCB v deň, od ktorého sa toto rozhodnutie začne uplatňovať, a následne každých šesť mesiacov. Údaje stanovené vo vzore uvedenom v dodatku sa musia poskytovať, hoci NCB môže vyžadovať, aby sa poskytovali v inom formáte.

3.4. NCB môže na účely monitorovania rozhodnúť, že bude zbierať údaje na miestnej úrovni, ako napríklad na úrovni pobočiek.

3.5. NCB môže požiadať spracovateľov peňazí, aby uviedli, ktoré zariadenia na príjem a výdaj peňazí sa používajú ako kombinované zariadenia na vkladanie peňazí alebo zariadenia na vkladanie peňazí, a ktoré kombinované zariadenia na vkladanie peňazí sa používajú ako zariadenia na vkladanie peňazí.

3.6. Údaje o odľahlých pobočkách stanovené vo vzore uvedenom v dodatku 3 sa musia poskytovať, hoci NCB môže vyžadovať, aby sa poskytovali v inom formáte.

Prevádzkové údaje

3.7. Údaje, ktoré vzniknú pri spracovávaní eurobankoviek spracovateľmi peňazí a pri ich opätovnom vrátení do obehu, sa považujú za prevádzkové údaje.

3.8. NCB môže rozhodnúť, že na ostatné hospodárske subjekty uvedené v článku 6 ods. 1 nariadenia Rady (ES) č. 1338/2001 ( 4 ) sa nevzťahuje požiadavka na vykazovanie prevádzkových údajov, ak objem eurobankoviek, ktoré tieto subjekty opätovne vracajú prostredníctvom zariadení na výdaj peňazí do obehu, je menší ako limit určený NCB.

3.9. Údaje sa poskytujú raz za šesť mesiacov. Údaje sa poskytujú NCB najneskôr dva mesiace po príslušnom vykazovanom období, t. j. koncom februára a koncom augusta. Údaje sa môžu poskytovať s použitím vzoru uvedeného v dodatku 2. NCB môžu počas prechodného obdobia požadovať mesačné vykazovanie, ak to požadovali aj pred nadobudnutím účinnosti tohto rozhodnutia, alebo štvrťročné vykazovanie.

3.10. Údaje poskytujú spracovatelia peňazí, ktorí fyzicky spracovávajú eurobankovky. Pokiaľ spracovateľ peňazí zadal kontrolu pravosti a upotrebiteľnosti inému spracovateľovi peňazí, údaje poskytuje spracovateľ peňazí určený v súlade s článkom 3 ods. 2

3.11. Spracovateľ peňazí poskytuje údaje v kusovom vyjadrení (množstve), tieto údaje sa agregujú na národnej úrovni a členia podľa nominálnych hodnôt eurobankoviek. Rozdelenie podľa sérií bankoviek sa nevyžaduje. Údaje za odľahlé pobočky úverových inštitúcií sa vykazujú osobitne.

3.12. NCB môže z dôvodu monitorovania rozhodnúť, že bude zbierať údaje na miestnej úrovni, ako napríklad na úrovni pobočiek.

3.13. Od spracovateľov peňazí, ktorí zadali kontrolu pravosti a upotrebiteľnosti iným spracovateľom peňazí, možno požadovať, aby o nich poskytovali NCB podrobné informácie vrátane príslušných dohôd s nimi.

3.14. Údaje o odľahlých pobočkách stanovené vo vzore uvedenom v dodatku 3 sa musia poskytovať, hoci NCB môže vyžadovať, aby sa poskytovali v inom formáte, a môže sa so spracovateľom peňazí dohodnúť na zbere podrobnejších údajov.

4. Dôvernosť a uverejňovanie údajov

4.1. So základnými aj s prevádzkovými údajmi sa zaobchádza ako s dôvernými.

4.2. NCB a ECB môžu rozhodnúť, že uverejnia správy alebo štatistiky, ktoré vychádzajú z údajov získaných v súlade s touto prílohou. Údaje sa pri uverejňovaní agregujú takým spôsobom, aby nebolo možné identifikovať jednotlivé subjekty, ktoré ich vykazujú.









Dodatok 1

VZOR VYKAZOVANIA

Základné údaje

Poskytujú sa tieto údaje:

[Názov NCB, kontaktná osoba pre prípadné otázky, adresa]

1. Údaje o spracovateľovi peňazí

Názov spracovateľa peňazí:

Adresa ústredia:

PSČ:

Mesto:

Ulica:

Druh spoločnosti:

— Úverová inštitúcia

— Zmenáreň

— Spoločnosť zabezpečujúca prepravu hotovosti, ktorá nie je platobnou inštitúciou

— Obchodník

— Kasíno

— Iné spoločnosti (uviesť aké) vrátane platobných inštitúcií, ktoré sa nezaraďujú do kategórií uvedených vyššie

Kontaktné osoby:

Mená:

Telefónne čísla:

Faxové čísla:

E-mailové adresy:

Poverený subjekt (ak existuje)

Meno:

Adresa:

PSČ:

Mesto:

2. Zariadenia ovládané klientmi







Kategória zariadenia Identifikačné číslo (1) Výrobca (1) Názov zariadenia (1) Označenie (1) (detekčné systémy/verzie softvéru) Celkový počet zariadení v prevádzke Zariadenia na vkladanie peňazí Zariadenia na príjem a výdaj peňazí Kombinované zariadenia na vkladanie peňazí Zariadenia na výber peňazí (1) (*) Vyplniť v súlade so zodpovedajúcimi údajmi uvedenými na internetovej stránke ECB.

3. Zariadenia ovládané personálom







Kategória zariadenia Identifikačné číslo (1) Výrobca (1) Názov zariadenia (1) Označenie (1) (detekčné systémy/verzie softvéru) Celkový počet zariadení v prevádzke Zariadenia spracúvajúce bankovky Zariadenia na kontrolu pravosti bankoviek Pokladničné zariadenia na príjem a výdaj peňazí Pokladničné zariadenia (1) (*) Vyplniť v súlade so zodpovedajúcimi údajmi uvedenými na internetovej stránke ECB.

4. Zariadenia na výdaj peňazí, ktoré nie sú zahrnuté v tabuľke zariadení ovládaných klientmi







Celkový počet zariadení v prevádzke Bankomaty Samoobslužné terminály Ostatné









Dodatok 2

VZOR VYKAZOVANIA

Prevádzkové údaje

1. Údaje o spracovateľovi peňazí







Názov spracovateľa peňazí Vykazovacie obdobie

2. Údaje

Je potrebné, aby boli nasledujúce údaje agregované na národnej alebo regionálnej úrovni (podľa rozhodnutia NCB) — bez odľahlých pobočiek.







Celkový počet spracovaných eurobankoviek Eurobankovky vytriedené ako neupotrebiteľné Eurobankovky opätovne vrátené do obehu 5 EUR 10 EUR 20 EUR 50 EUR 100 EUR 200 EUR 500 EUR

Je potrebné, aby bol v stĺpci s názvom „Celkový počet spracovaných eurobankoviek“ v uvedenej tabuľke uvedený celkový počet bankoviek, ktorých pravosť a upotrebiteľnosť boli skontrolované prostredníctvom zariadení na spracovávanie bankoviek, t. j. zariadení na príjem a výdaj peňazí, zariadení na výber peňazí, pokladničných zariadení na príjem a výdaj peňazí a zariadení spracúvajúcich bankovky, ako aj kombinovaných zariadení na vkladanie a výber peňazí s funkciou kontroly upotrebiteľnosti. Do týchto údajov nie sú zahrnuté tieto bankovky: a) bankovky, pri ktorých sa kontrola pravosti a upotrebiteľnosti vykonáva manuálne, napr. operácie uskutočňované cez priehradku alebo back-office operácie; b) bankovky, pri ktorých sa prostredníctvom zariadení na spracovávanie bankoviek uskutočnila kontrola pravosti, ale neuskutočnila sa kontrola upotrebiteľnosti, napr. bankovky, ktorých pravosť bola overená prostredníctvom zariadení na vkladanie peňazí, kombinovaných zariadení na vkladanie peňazí (bez funkcie kontroly upotrebiteľnosti), pokladničných zariadení a zariadení na overovanie pravosti bankoviek.

Stĺpec s názvom „Eurobankovky vytriedené ako neupotrebiteľné“ je podmnožinou celkového počtu spracovaných eurobankoviek a je potrebné, aby v ňom bol uvedený počet bankoviek, ktoré boli zariadeniami vyhodnotené ako pravé a neupotrebiteľné (t. j. kategória 4b). Táto položka údajov sa týka zariadení na príjem a výdaj peňazí, zariadení na výber peňazí, pokladničných zariadení na príjem a výdaj peňazí a zariadení spracúvajúcich bankovky, ako aj kombinovaných zariadení na vkladanie peňazí s funkciou kontroly upotrebiteľnosti.

Stĺpec s názvom „Eurobankovky opätovne vrátené do obehu“ je podmnožinou celkového počtu spracovaných eurobankoviek a:

a) pokiaľ ide o zariadenia na príjem a výdaj peňazí, zariadenia na výber peňazí a pokladničné zariadenia na príjem a výdaj peňazí, je potrebné, aby v ňom bol uvedený počet bankoviek, ktoré boli zariadeniami vyhodnotené ako pravé a upotrebiteľné (t. j. kategória 4a) a vydané zákazníkom, a to na základe štatistík zo zariadení.

b) pokiaľ ide o zariadenia spracúvajúce bankovky a kombinované zariadenia na vkladanie a výdaj peňazí s funkciou kontroly upotrebiteľnosti, je potrebné, aby v ňom bol uvedený počet bankoviek, ktoré boli zariadeniami vyhodnotené ako pravé a upotrebiteľné (t. j. kategória 4a) a ktoré neboli vrátené NCB, ale boli zadržané so zámerom opätovného vrátenia bankoviek do peňažného obehu.



Počet eurobankoviek vydávaných prostredníctvom zariadení ovládaných klientmi a zariadení na výdaj peňazí

Ak NCB uplatní výnimku pre odľahlé pobočky ustanovenú v článku 7, sú tieto údaje povinné pre úverové inštitúcie dotknutého členského štátu. Úverové inštitúcie sú povinné vo svojich NCB zistiť, či sa musia tieto údaje vykazovať.









Dodatok 3

ODĽAHLÉ POBOČKY ÚVEROVÝCH INŠTITÚCIÍ

Tieto informácie poskytujú len úverové inštitúcie, ktoré majú odľahlé pobočky v zmysle článku 7 ods. 1

1. Informácie o úverovej inštitúcii







Názov úverovej inštitúcie Vykazovacie obdobie

2. Údaje







Názov odľahlej pobočky Adresa Počet eurobankoviek vydávaných prostredníctvom zariadení ovládaných klientmi a zariadení na výdaj peňazí.